PATVIRTINTA

Šiaulių miesto savivaldybės tarybos

2021 m. rugsėjo 2 d. sprendimu Nr. T-378

**MOKINIŲ NEMOKAMO MAITINIMO ORGANIZAVIMO SAVIVALDYBĖS IR NEVALSTYBINĖSE MOKYKLOSE TVARKOS APRAŠAS**

**I SKYRIUS**

**BENDROSIOS NUOSTATOS**

1. Mokinių nemokamo maitinimo organizavimo savivaldybės ir nevalstybinėse mokyklose tvarkos aprašas (toliau – Aprašas) nustato turinčių teisę į socialinę paramą mokinių nemokamo maitinimo Šiaulių miesto savivaldybės bendrojo ugdymo, ikimokykliniougdymo mokyklose ir savivaldybės teritorijoje įsteigtose nevalstybinėse mokyklose organizavimo tvarką.

2. Kreipimosi dėl nemokamo mokinių maitinimo tvarką nustato Šiaulių miesto savivaldybės (toliau – Savivaldybė) tarybos patvirtintas Kreipimosi dėl socialinės paramos mokiniams ir šios paramos skyrimo tvarkos aprašas.

3. Mokiniams vietoj nemokamo maitinimo negali būti išmokami pinigai.

**II SKYRIUS**

**MOKINIŲ NEMOKAMO MAITINIMO ORGANIZAVIMAS**

4. Nemokamas maitinimas (pietūs) skiriamas:

4.1. visiems priešmokyklinio ugdymo, pirmų ir antrų klasių mokiniams, neatsižvelgiant į šeimų pajamas (jeigu šios paramos poreikio nėra, vienas iš mokinio tėvų, globėjų ar kitų bendrai gyvenančių pilnamečių asmenų gali informuoti mokyklos, kurioje mokinys mokosi, administraciją apie šios paramos atsisakymą);

4.2. trečių–aštuntų klasių, gimnazijų I–IV klasių mokiniams, atsižvelgiant į bendrai gyvenančių asmenų pajamų dydį, nustatytą Lietuvos Respublikos socialinės paramos mokiniams įstatyme;

4.3. ne vyresniems kaip 21 metų mokiniams, kurie mokosi pagal suaugusiųjų ugdymo programas, atsižvelgiant į bendrai gyvenančių asmenų pajamų dydį, nustatytą Lietuvos Respublikos socialinės paramos mokiniams įstatyme.

5. Pusryčiai ir pietūs skiriami mokiniams, patiriantiems socialinę riziką, vadovaujantis Lietuvos Respublikos socialinės paramos mokiniams įstatymo nuostatomis.

6. Vasaros atostogų metu mokyklose organizuojamose dieninėse poilsio stovyklose nemokamas maitinimas skiriamas, jeigu paskutinį mokslo metų ugdymo proceso mėnesį mokinys turėjo teisę gauti nemokamą maitinimą, išskyrus mokinius, kurie mokosi pagal priešmokyklinio ugdymo programą ar pagal pradinio ugdymo programą pirmoje ar antroje klasėje, be atskirai užpildytos Lietuvos Respublikos socialinės apsaugos ir darbo ministro patvirtintos Prašymo-paraiškos socialinei paramai mokiniams gauti formos (toliau – Prašymas-paraiška) nuo mokykloje organizuojamos vasaros poilsio stovyklos pradžios. Jeigu teisė gauti nemokamą maitinimą, išskyrus mokinius, kurie mokosi pagal priešmokyklinio ugdymo programą ar pagal pradinio ugdymo programą pirmoje ar antroje klasėje, atsirado vėliau, vasaros atostogų metu mokyklose organizuojamose vasaros poilsio stovyklose nemokamas maitinimas skiriamas pagal Prašymą-paraišką nuo kitos dienos, kai buvo gauta informacija apie priimtą sprendimą dėl socialinės paramos mokiniui skyrimo gavimo mokykloje.

7. Nemokamas maitinimas skiriamas nuo mokslo metų pradžios iki mokslo metų ugdymo proceso pabaigos, IV gimnazijos klasės mokiniams – iki brandos egzaminų sesijos pabaigos.

8. Jeigu mokiniui, kuris mokosi pagal suaugusiųjų ugdymo programą, per laikotarpį, kurį jam paskirtas nemokamas maitinimas, sukanka 21 metai, nemokamas maitinimas teikiamas iki mokslo metų ugdymo proceso pabaigos, IV gimnazijos klasės mokiniui – iki brandos egzaminų sesijos pabaigos.

9. Mokiniams nemokamas maitinimas neteikiamas, jeigu jų tėvai (globėjai, rūpintojai) yra atleisti nuo mokėjimo už vaikų maitinimą bendrojo ugdymo mokyklų bendrabučiuose, išskyrus mokinius, kurie mokosi pagal priešmokyklinio ugdymo programą ar pagal pradinio ugdymo programą pirmoje ar antroje klasėje.

10. Nemokamas maitinimas mokiniams skiriamas toje mokykloje, kurioje jie mokosi arba yra ugdomi, nepriklausomai nuo jų gyvenamosios vietos.

11. Mokykloje už mokinių nemokamo maitinimo organizavimą atsakingas mokyklos direktorius.

12. Mokyklos direktorius paskiria nemokamo maitinimo registravimo žurnalų pildymo internetu vadovą, kuris per 5 darbo dienas, pasibaigus kalendoriniam mėnesiui, pateikia Socialinių išmokų ir kompensacijų skyriui informaciją apie nemokamą mokinių maitinimą.

13. Mokyklos direktorius, gavęs Savivaldybės administracijos įgalioto asmens sprendimą dėl nemokamo maitinimo mokiniams ar vaikams skyrimo, įpareigojamas:

13.1. nuo kitos dienos organizuoti mokinių, kuriems Socialinių išmokų ir kompensacijų skyriaus sprendimu paskirtas nemokamas maitinimas, maitinimą;

13.2. informuoti tėvus (globėjus, rūpintojus), kurių vaikams neskirtas nemokamas maitinimas.

14. Mokinių atostogų, nustatytų Švietimo, mokslo ir sporto ministerijos patvirtintuose bendruosiuose ugdymo planuose, metu:

14.1. nemokami pietūs teikiami priešmokyklinių grupių vaikams, ugdomiems ikimokyklinio ugdymo mokyklose ir lankantiems bendrojo ugdymo mokyklas;

14.2. nemokami pusryčiai ir (ar) pietūs bendrojo ugdymo mokyklose gali būti teikiami mokyklos direktoriaus nustatyta tvarka.

15. Mokiniams, turintiems teisę į nemokamą maitinimą, kuriems yra paskirtas mokymas namuose arba savarankiškas mokymasis, nemokamas maitinimas organizuojamas mokyklos direktoriaus nustatyta tvarka.

16. Mokiniui pakeitus mokyklą, ankstesnės mokyklos administracija ne vėliau kaip kitą darbo dieną pateikia pažymą naujos mokyklos administracijai apie mokinio teisę gauti nemokamą maitinimą. Ši informacija taip pat pateikiama Socialinių išmokų ir kompensacijų skyriaus darbuotojui. Informacijoje mokyklos administracija nurodo šiuos mokinio duomenis: vardą, pavardę, asmens kodą, gyvenamosios vietos adresą, naujos mokyklos pavadinimą ir datą, nuo kurios mokinys pakeitė mokyklą. Nemokamas maitinimas naujoje mokykloje pradedamas teikti nuo kitos darbo dienos po to, kai pažyma buvo gauta mokykloje.

**III SKYRIUS**

**MOKINIŲ NEMOKAMO MAITINIMO ORGANIZAVIMAS EKSTREMALIOSIOS SITUACIJOS, EKSTREMALIOJO ĮVYKIO IR (AR) KARANTINO METU**

17. Ekstremaliosios situacijos, ekstremaliojo įvykio ir (ar) karantino metu, sustabdžius ugdymo organizavimo procesą švietimo įstaigose, neteikiama maitinimo paslauga. Mokiniams, turintiems teisę į nemokamą maitinimą, išduodami maisto daviniai arba tiekiamas pagamintas maistas į namus.

18. Mokyklos direktorius ir (ar) jo paskirti asmenys yra atsakingi už nemokamo maitinimo organizavimą ekstremaliosios situacijos, ekstremaliojo įvykio ir (ar) karantino metu.

**IV SKYRIUS**

**BAIGIAMOSIOS NUOSTATOS**

19. Mokinių nemokamo maitinimo organizavimas Šiaulių miesto švietimo įstaigose turi atitikti Vaikų maitinimo organizavimo tvarkos aprašo, patvirtinto Lietuvos Respublikos sveikatos apsaugos ministro, nuostatas.

20. Mokykla, vadovaudamasi Aprašo nuostatomis, nustato mokinių nemokamo maitinimo organizavimo mokykloje tvarką.

21. Mokyklų vadovai inicijuoja mokinių, jų tėvų (globėjų, rūpintojų), darbuotojų supažindinimą su Aprašu.

22. Aprašą keičia ar naikina Savivaldybės taryba.

\_\_\_\_\_\_\_\_\_\_\_\_\_\_\_\_\_\_\_\_\_